CELEX: 32017R1271
Language: bg
Date: 2017-07-14 00:00:00
Title: Регламент (ЕС) 2017/1271 на Комисията от 14 юли 2017 година за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на силициев диоксид (Е 551) в калиев нитрат (Е 252) (Текст от значение за ЕИП. )

15.7.2017   
            
            
               BG
            
            
               Официален вестник на Европейския съюз
            
            
               L 184/3
            
         РЕГЛАМЕНТ (ЕС) 2017/1271 НА КОМИСИЯТА
   от 14 юли 2017 година
   за изменение на приложение III към Регламент (ЕО) № 1333/2008 на Европейския парламент и на Съвета по отношение на употребата на силициев диоксид (Е 551) в калиев нитрат (Е 252)
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1333/2008 на Европейския парламент и на Съвета от 16 декември 2008 г. относно добавките в храните (1), и по-специално член 10, параграф 3 от него,
   като има предвид, че:
   
               (1)
            
            
               С приложение III към Регламент (ЕО) № 1333/2008 се установява списък на Съюза на добавките в храните, одобрени за употреба в добавки в храните, ензими в храните, ароматизанти в храните и хранителни вещества, и на условията за тяхната употреба.
            
         
               (2)
            
            
               Списъкът на Съюза на добавки в храните може да се актуализира в съответствие с предвидената в член 3, параграф 1 от Регламент (ЕО) № 1331/2008 на Европейския парламент и на Съвета (2) обща процедура по инициатива на Комисията или при постъпване на заявление.
            
         
               (3)
            
            
               На 7 юли 2016 г. бе подадено заявление, което в съответствие с член 4 от Регламент (ЕО) № 1331/2008 бе предоставено и на държавите членки, за разрешаване на употребата на силициев диоксид (E 551) като антислепващ агент за добавяне към калиев нитрат (Е 252).
            
         
               (4)
            
            
               При съхранение калиевият нитрат (Е 252) проявява силна тенденция към слепване, което възпрепятства употребата му за целите на преработването на хранителни продукти. Поради това е необходим антислепващ агент, с който да се огигури равномерно и правилно дозиране на тази добавка. Заявителят е доказал, че разрешените антислепващи агенти за калиев нитрат (Е 252) не са ефикасни или може да доведат до нежелани промени в стойностите на рН, които смущават преработването на хранителни продукти. Силициевият диоксид (E 551) обаче е доказал своята ефикасност, както и че не реагира с хранителните продукти, нито влияе на по-нататъшното им преработване.
            
         
               (5)
            
            
               Научният комитет по храните не е определил равнище на ДДД (допустима дневна доза) за групата от силициев диоксид (E 551) и някои силикати (т.е. натриеви, калиеви, калциеви и магнезиеви силикати), когато те се използват като антислепващи агенти (3). Това означава, че когато се употребява на нивата, необходими за постигане на желания технологичен ефект, силициевият диоксид (E 551) не представлява опасност за здравето. Допълнителната експозиция на потребителите на силициев диоксид (E 551) при употребата му като антислепващ агент в калиев нитрат (E 252) би останала ограничена.
            
         
               (6)
            
            
               Съгласно член 3, параграф 2 от Регламент (ЕО) № 1331/2008 Комисията трябва да изиска становището на Европейския орган за безопасност на храните („Органа“), за да актуализира списъка на Съюза на добавките в храните, установен в приложение III към Регламент (ЕО) № 1333/2008, освен в случаите, когато не е възможно въпросната актуализация да въздейства на човешкото здраве.
            
         
               (7)
            
            
               Тъй като разрешаването на употребата на силициев диоксид (Е 551) в калиев нитрат (Е 252) представлява актуализация на списъка, за която не съществува вероятност да има отражение върху човешкото здраве, не е необходимо да се изисква становището на Органа.
            
         
               (8)
            
            
               По тази причина е целесъобразно да се разреши употребата на силициев диоксид (E 551) като антислепващ агент в калиев нитрат (E 252).
            
         
               (9)
            
            
               Поради това приложение III към Регламент (ЕО) № 1333/2008 следва да бъде съответно изменено.
            
         
               (10)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   Приложение III към Регламент (ЕО) № 1333/2008 се изменя в съответствие с приложението към настоящия регламент.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 14 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 354, 31.12.2008 г., стр. 16.
   
      (2)  Регламент (ЕО) № 1331/2008 на Европейския парламент и на Съвета от 16 декември 2008 г. за установяване на обща разрешителна процедура за добавките в храните, ензимите в храните и ароматизантите в храните (ОВ L 354, 31.12.2008 г., стр. 1).
   
      (3)  Доклад на Научния комитет по храните, 25-а серия, 1990 г.
   
      ПРИЛОЖЕНИЕ
      В част 2 от приложение III към Регламент (ЕО) № 1333/2008 след последното вписване за добавка в храни Е 551 Силициев диоксид се вмъква следното вписване:
      
         
                      
                  
                  
                     „E 551
                  
                  
                     Силициев диоксид
                  
                  
                     10 000  mg/kg в препарата
                  
                  
                     E 252 Калиев нитрат“